b'\n_START_ARTICLE_\nProgram mednarodne primerjave dose\xc5\xbekov u\xc4\x8dencev\n_START_SECTION_\nKoordinacija raziskave PISA na mednarodni ravni in v Sloveniji\n_START_PARAGRAPH_\nZa zajem podatkov raziskave je odgovorno mednarodno zdru\xc5\xbeenje razli\xc4\x8dnih organizacij, pod vodstvom Avstralskega in\xc5\xa1tituta za raziskovanje v izobra\xc5\xbeevanju (Australian Council for Educational Research \xe2\x80\x93 ACER), ki ga vodi Ray Adams, mednarodni direktor raziskave PISA. Poleg Avstralskega in\xc5\xa1tituta za raziskovanje v izobra\xc5\xbeevanju pri izvedbi raziskave PISA na mednarodni ravni sodelujejo \xc5\xa1e nizozemski Nacionalni in\xc5\xa1titut za merjenje znanja (National Institute for Educational Measurement; Cito Group), Nem\xc5\xa1ki in\xc5\xa1titut za mednarodno raziskovanje v izobra\xc5\xbeevanju (DIPF), Slu\xc5\xbeba za eksperimentalno pedagogiko (Service de P\xc3\xa9dagogie Exp\xc3\xa9rimentale) z univerze v Li\xc3\xa8geu, belgijska Dru\xc5\xbeba za nadzor jezikovne kakovosti CAPSTAN, ameri\xc5\xa1ki organizaciji Westat in Slu\xc5\xbeba za testiranje v izobra\xc5\xbeevanju (Educational Testing Service \xe2\x80\x93 ETS) ter japonski Nacionalni in\xc5\xa1titut za raziskovanje izobra\xc5\xbeevalnih politik (National Institute for Educational Policy Research \xe2\x80\x93 NIER)._NEWLINE_V Sloveniji se raziskava PISA izvaja pod okriljem Ministrstva za \xc5\xa1olstvo in \xc5\xa1port, izvajalec raziskave pa je Pedago\xc5\xa1ki in\xc5\xa1titut, kjer je tudi Nacionalni center raziskave PISA.\n_START_SECTION_\nCiljna populacija raziskave PISA\n_START_PARAGRAPH_\nRaziskava PISA temelji na izbiri u\xc4\x8dencev glede na starost, saj preverja znanje 15-letnikov, ki obiskujejo sedmi ali vi\xc5\xa1ji razred. V ve\xc4\x8dini sodelujo\xc4\x8dih dr\xc5\xbeav se ti u\xc4\x8denci bli\xc5\xbeajo zaklju\xc4\x8dku obveznega \xc5\xa1olanja, prav tako pa so v skoraj vseh dr\xc5\xbeavah OECD takoreko\xc4\x8d vsi u\xc4\x8denci te starosti vklju\xc4\x8deni v redni izobra\xc5\xbeevalni sistem.V pripravo vzorca raziskave v Sloveniji so zajeti 15-letni u\xc4\x8denci, u\xc4\x8denke, dijakinje in dijaki, ne glede na vrsto \xc5\xa1ole, ki jo obiskujejo. Pomembno je poudariti, da v Sloveniji ve\xc4\x8d kot 90\xc2\xa0% 15-letnikov obiskuje 1. letnik srednje \xc5\xa1ole, nekaj jih je v 2. letniku srednje \xc5\xa1ole, nekaj \xc5\xa1e v osnovni \xc5\xa1oli, nekaj pa tudi v institucijah za izobra\xc5\xbeevanje odraslih ter institucijah za izobra\xc5\xbeevanje otrok s posebnimi potrebami. V pripravo vzorca raziskave PISA je tako vklju\xc4\x8dena celotna populacija vseh 15-letnikov, razen tistih, ki ne obiskujejo izobra\xc5\xbeevalnih ustanov. Vzorec raziskave zajema pribli\xc5\xbeno 40\xc2\xa0% celotne popilacije 15-letnikov v Sloveniji.'